ΓΡΑΠΤΗ ΕΡΩΤΗΣΗ P-2628/97 υποβολή: Roberta Angelilli (NI) προς την Επιτροπή (22 Iουλίου 1997)

Θέμα: «Αναπτυξιακή αποστολή» που διοργάνωσε ο Δήμος Ρώμης στο Corviale

Το 1995, ο Δήμος Ρώμης, με βάση τη γνωμοδότηση της «IG Societΰ per l'Imprenditorialitΰ Giovanile Spa» (συμβουλευτική εταιρία για την προώθηση της δημιουργίας επιχειρήσεων από νέους), έθεσε σε εφαρμογή πρόγραμμα μελέτης και έρευνας για την προώθηση της δημιουργίας νέων επιχειρήσεων σε μια πολύ υποβαθμισμένη συνοικία της Ρώμης, το Corviale. Το πρόγραμμα αυτό που ονομάστηκε «Αναπτυξιακή αποστολή» θα έπρεπε προφανώς να καταλήξει στη χρηματοδότηση των καλυτέρων επιχειρηματικών σχεδίων από νέους της συνοικίας αυτής, χάρις στις συμβουλευτικές υπηρεσίες της IG.

Εντούτοις, αφού η IG έφερε εις πέρας το έργο που της ανετέθη και επέλεξε τα καλύτερα σχέδια, ο Δήμος Ρώμης, δεν διέθεσε καμία χρηματοδότηση, προκαλώντας έτσι απογοήτευση στους επίδοξους νεαρούς επιχειρηματίες και εκμηδενίζοντας την οικονομική προσπάθεια που κατέβαλε η κυβέρνηση για την «αναπτυξιακή αποστολή».

Σήμερα, μετά δύο χρόνια από την αποτυχημένη αυτή πρωτοβουλία, ερωτάται η Επιτροπή:

1. αυτού του τύπου οι υπερβολικά φιλόδοξες και αναποτελεσματικές πρωτοβουλίες δεν αντιβαίνουν άραγε τόσο στην κοινή λογική όσο και στις αποφάσεις που έχουν προσφάτως ληφθεί σε ευρωπαϊκό πλαίσιο σχετικά με την υποστήριξη της απασχόλησης και των επιχειρήσεων στις ευαίσθητες συνοικίες των μεγάλων πόλεων, αποφάσεις που συνιστούν τη λήψη πρακτικών, καινοτόμων και άμεσων μέτρων που να μπορούν να αναπαραχθούν σε μεγάλη κλίμακα;

2. η πρόσφατη ανακοίνωση της Επιτροπής για τη θέσπιση «ειδικού πλαισίου» σχετικά με τις κρατικές ενισχύσεις υπέρ εταιριών που λειτουργούν στην περιφέρεια μεγάλων πόλεων ισχύει άραγε για το Corviale, ή χάρις στην ανακοίνωση αυτή, θα καταστεί τελικά δυνατόν να χρηματοδοτηθούν τα επιχειρηματικά σχέδια που επελέγησαν στο Corviale αλλά ποτέ δεν υλοποιήθηκαν;

3. έχει υπόψη άλλα παρόμοια σχέδια που να έχουν επιτυχώς υλοποιηθεί στην περιφέρεια άλλων ευρωπαϊκών πρωτευουσών;

Απάντηση του κ. Van Miert εξ ονόματος της Επιτροπής (11 Σεπτεμβρίου 1997)

Η πλαισίωση των κρατικών ενισχύσεων υπέρ επιχειρήσεων σε υποβαθμισμένες αστικές συνοικίες που εγκρίθηκε από την Επιτροπή στις 2 Οκτωβρίου 1996 ((ΕΕ C 146 της 14.5.1997. )), στοχεύει στο να διευκρινίσει τους κανόνες για τον καθορισμό των αστικών περιοχών που μπορούν να θεωρηθούν ως υποβαθμισμένες αστικές συνοικίες και λόγω του γεγονότος αυτού να επωφεληθούν κρατικών ενισχύσεων εντός των πλαισίων ορισμένων προϋποθέσεων και ορισμένων ορίων. Σύμφωνα με τις διατάξεις του άρθρου 93, παράγραφος 3 της συνθήκης ΕΚ, τα κράτη μέλη οφείλουν να κοινοποιούν στην Επιτροπή, προς έγκριση, τα σχέδια που εκπονούν βάσει των διατάξεων αυτών.

Όσον αφορά τη συνοικία Corviale της Ρώμης, που αποτελεί το αντικείμενο της ερώτησης του Αξιότιμου Μέλους, η Επιτροπή, μέχρι στιγμής, δεν έχει λάβει κοινοποίηση εκ μέρους της ιταλικής κυβέρνησης και δεν έχει λάβει γνώση για σχέδιο που αφορά την εν λόγω συνοικία. Όσον αφορά τα σχέδια τα οποία, σύμφωνα με το Αξιότιμο Μέλος εξετάστηκαν εκ μέρους της «IG Societΰ per l'imprenditorialitΰ Giovanile Spa», η Επιτροπή δεν διαθέτει τις απαραίτητες πληροφορίες που θα της επέτρεπαν να εκτιμήσει το συμβιβάσιμο προς την εν λόγω πλαισίωση. Ενδεχομένως, οφείλει το ιταλικό κράτος να προβεί σε σχετική κοινοποίηση προς την Επιτροπή, σύμφωνα με τις διατάξεις του άρθρου 93, παράγραφος 3 της συνθήκης ΕΚ.